অথচ এক সময় সমুদ্রের মত পানির এই দেশে তেমন কোনো লোকের বসবাস ছিল না। এখানে কেউ আসতেই চাইতো না। বিপদে পড়লে বা দায়ে না পড়লে এ পানির রাজ্যে কেউ আসতো না। ইংরেজরা সাজা ভোগের জন্য যেমন অস্ট্রেলিয়া বা আন্দামানে মানুষ পাঠাতো, এ পানির রাজ্যেও মানুষেরা মাথায় করে ভারী দন্ড বা সাজা নিয়ে আসতো। এ দেশের এ অঞ্চলটি ছিল খুবই দুর্গম। সেটা প্রাকৃতিক ও মানুষের অস্বাভাবিক আচরণের দিক থেকেও। আসলে এখানে এক সময় দন্ডপ্রাপ্ত বা সাজাপ্রাপ্ত মানুষ বা বিভিন্ন কারণে পলাতক মানুষ ছাড়া কোনো মানুষ ছিল না। সে সময় চলন বিলের এ অঞ্চলটি সাংঘাতিক হিংস্র ছিল। আর যারা আসতো তারাও হিংস্র হয়ে উঠতো। শখের বসে কেউ এখানে আসতো না। সমাজে নানাভাবে অত্যাচারিত হয়ে কেউ বা তাড়া খেয়ে কেউ বা সামাজিক অনুশাসনের ভয়ে পড়ে, কেউ বা রাজ রাজাদের নির্মম অত্যাচার সইতে না পেরে বাসযোগ্যহীন এই দুর্গম পানিময় স্থানে এসে বাস করতো। পূর্বের জীবনের দুঃখ-দুর্দশার চিত্র তাদের মধ্যে সব সময় ভেসে ওঠায় মানসিকভাবে তারা হয়ে পড়ে বিপথগামী। প্রতিশোধপরায়ণ। ফলে এ অঞ্চলটি তখন কিছু মানুষের আশ্রয়স্থল হলেও এটি আসলে পরিণত হয় হিংস্র পশুদের এলাকা বা দস্যুদের এলাকায়। ডাকাতদের এলাকায়। যেখানে কেউ নিরাপদ ছিল না। সে সময় চলন বিলের ডাকাতদের জমিদারি দেয়ার বিনিময়ে অনেক ডাকাত-দস্যু স্বাভাবিক জীবনে ফিরতে শুরু করে। ফলে চলন বিল অঞ্চল ক্রমান্বয়ে স্বাভাবিক হতে শুরু করে। ১৯১৪ সালে সিরাজগঞ্জ থেকে ঈশ্বরদী পর্যন্ত পূর্ব-পশ্চিমে লম্বা রেললাইন স্থাপন করা হলে চলন বিল অঞ্চল দুই ভাগে বিভক্ত হয়ে পড়ে।